CELEX: 32020R0178
Language: el
Date: 2020-01-31 00:00:00
Title: Εκτελεστικός κανονισμός (ΕΕ) 2020/178 της Επιτροπής της 31ης Ιανουαρίου 2020 για την παρουσίαση πληροφοριών προς επιβάτες που φθάνουν από τρίτες χώρες και προς πελάτες ταχυδρομικών υπηρεσιών και ορισμένων επαγγελματιών όσον αφορά τις απαγορεύσεις σχετικά με την είσοδο φυτών, φυτικών προϊόντων και άλλων αντικειμένων στο έδαφος της Ένωσης σύμφωνα με τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου

10.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 37/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/178 ΤΗΣ ΕΠΙΤΡΟΠΗΣ
         της 31ης Ιανουαρίου 2020
         για την παρουσίαση πληροφοριών προς επιβάτες που φθάνουν από τρίτες χώρες και προς πελάτες ταχυδρομικών υπηρεσιών και ορισμένων επαγγελματιών όσον αφορά τις απαγορεύσεις σχετικά με την είσοδο φυτών, φυτικών προϊόντων και άλλων αντικειμένων στο έδαφος της Ένωσης σύμφωνα με τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 45 παράγραφος 1 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/2031 απαιτεί από τα κράτη μέλη, τους θαλάσσιους λιμένες, τους αερολιμένες και τις διεθνείς μεταφορικές εταιρείες να θέτουν στη διάθεση των επιβατών πληροφορίες σχετικά με απαγορεύσεις και απαιτήσεις για την είσοδο φυτών, φυτικών προϊόντων και άλλων αντικειμένων στο έδαφος της Ένωσης.
                  
               
                     (2)
                  
                  
                     Οι ταχυδρομικές υπηρεσίες και οι επαγγελματίες που εμπλέκονται σε συμβάσεις πωλήσεων εξ αποστάσεως πρέπει, επίσης, να διαθέτουν τις πληροφορίες αυτές στους πελάτες τους.
                  
               
                     (3)
                  
                  
                     Οι πληροφορίες θα πρέπει να παρουσιάζονται με εύκολο και άμεσα κατανοητό τρόπο. Ως εκ τούτου, θα πρέπει να αναπαριστούν οπτικά τα ακόλουθα αντικείμενα που φέρουν μαζί τους οι επιβάτες: φυτά προς φύτευση, κομμένα άνθη, φρούτα και λαχανικά.
                  
               
                     (4)
                  
                  
                     Για λόγους σαφήνειας, θα πρέπει επίσης να περιλαμβάνουν μήνυμα σχετικά με τους σημαντικότερους κανόνες και απαιτήσεις που διέπουν την είσοδο φυτών, φυτικών προϊόντων και άλλων αντικειμένων στο έδαφος της Ένωσης. Το εν λόγω μήνυμα θα πρέπει να περιέχει πληροφορίες σχετικά με τα φρούτα που εξαιρούνται από την απαίτηση για πιστοποιητικό φυτοϋγείας, σύμφωνα με το άρθρο 73 του κανονισμού (ΕΕ) 2016/2031, τις τρίτες χώρες από τις οποίες δεν απαιτείται πιστοποιητικό φυτοϋγείας και τα εδάφη της Ένωσης από τα οποία απαιτείται το εν λόγω πιστοποιητικό.
                  
               
                     (5)
                  
                  
                     Οι εν λόγω πληροφορίες θα πρέπει να είναι διαθέσιμες σε όλα τα σημεία εισόδου στην Ένωση ή στα μεταφορικά μέσα που μετακινούνται προς την Ένωση. Τα κράτη μέλη θα πρέπει, επίσης, να είναι ελεύθερα να επιλέγουν επιπλέον σημεία, όπως σημεία αναχώρησης από την Ένωση προς τρίτες χώρες, προκειμένου οι πληροφορίες αυτές να καθίστανται προσιτές σε εύθετο χρόνο στους επιβάτες που αργότερα θα επιστρέψουν από τις χώρες αυτές στην Ένωση.
                  
               
                     (6)
                  
                  
                     Ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του, ώστε να διασφαλιστεί η όσο το δυνατόν ταχύτερη ενημέρωση των επιβατών, καθώς και των πελατών ταχυδρομικών υπηρεσιών και επαγγελματιών που εμπλέκονται σε συμβάσεις πωλήσεων εξ αποστάσεως σχετικά με την εφαρμογή των νέων κανόνων.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρουσίαση πληροφοριών προς επιβάτες που φθάνουν από τρίτες χώρες και προς πελάτες ταχυδρομικών υπηρεσιών και ορισμένων επαγγελματιών
            
               1.   Τα κράτη μέλη, οι θαλάσσιοι λιμένες, οι αερολιμένες και οι διεθνείς μεταφορικές εταιρείες τοποθετούν αφίσες με τις πληροφορίες που ορίζονται στο παράρτημα σε όλα τα σημεία εισόδου της Ένωσης ή σε όλα τα μέσα μεταφοράς που μετακινούνται προς την Ένωση, προς όφελος των επιβατών που φθάνουν από τρίτες χώρες.
               Τα κράτη μέλη, οι θαλάσσιοι λιμένες, οι αερολιμένες και οι διεθνείς μεταφορικές εταιρείες μπορούν να τοποθετούν αφίσες όπως προβλέπεται στο πρώτο εδάφιο και στα σημεία αναχώρησης από την Ένωση.
            
            
               2.   Οι ταχυδρομικές υπηρεσίες και οι επαγγελματίες που εμπλέκονται σε συμβάσεις πωλήσεων εξ αποστάσεως θέτουν στη διάθεση των πελατών τους, τουλάχιστον μέσω του διαδικτύου, τις πληροφορίες που ορίζονται στο παράρτημα.
            
            
               3.   Οι πληροφορίες που ορίζονται στο παράρτημα τοποθετούνται σε ευδιάκριτα σημεία, τόσο σε φυσικούς χώρους όσο και στο διαδίκτυο.
            
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Ιανουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
      
      
         
            ΠΑΡΑΡΤΗΜΑ
            Αφίσα που αναφέρεται στο άρθρο 1